erhwenkuo/poetry-chinese-zhtw huggingface dataset:
西江月
作者：趙桓（宋）

塞雁嗈嗈南去，高飛難寄音書。只應宗社已丘墟。願有真人為主。嶺外雲藏曉日，眼前路憶平蕪。寒沙風緊淚盈裾。難望燕山歸路。
眼兒媚
作者：趙桓（宋）

宸傳三百舊京華。仁孝自名家。一旦奸邪，傾天拆地，忍聽琵琶。如今在外多蕭索，迤邐近胡沙。家邦萬里，伶仃父子，向曉霜花。
驀溪山・驀山溪
作者：劉子翬（宋）

浮煙冷雨，今日還重九。秋去又秋來，但黃花、年年如舊。平臺戲馬，無處問英雄，茅舍底，竹籬東，佇立時搔首。客來何有。草草三杯酒。一醉萬緣空，莫貪伊、金印如斗。病翁老矣，誰共賦歸來，芟壠麥，網溪魚，未落他人後。
滿庭芳
作者：劉子翬（宋）

秋入微陰，涼生平遠，小山愁絕天南。似聞還斷，飛策遍千巖。葉底輕黃纂纂，惱人是、微裂芳緘。け然勝，清真冷淡，無豔寄塵凡。澄潭。敧兩岸，波光搖動，碧影相參。任西風十里，吹度松杉。我自寒灰槁木，□神處、不覺醺酣。歸來晚，飛花無跡，明月滿空函。
南歌子
作者：劉子翬（宋）

卜夜容三獻，微歡極一時。風流太守未龐眉。放出筆頭光焰、壓金閨。藻麗花駢蕊，清高雪亞枝。曼聲恰與貫珠宜。聽此直教拚得、醉翻卮。
南歌子
作者：劉子翬（宋）

伎倆無多子，逍遙自許時。閒愁且莫著雙眉。恰有梅香一點、到幽閨。寵辱棋翻局，光陰鳥度枝。頹然徑醉是便宜。擬倩潭風吹綠、漲瑤卮。
小重山
作者：何大圭（宋）

綠樹鶯啼春正濃。釵頭青杏小，綠成叢。玉船風動酒鱗紅。歌聲咽，相見幾時重。車馬去匆匆。路隨芳草遠，恨無窮。相思只在夢魂中。今宵月，偏照小樓東。
水調歌頭
作者：何大圭（宋）

今夕出佳月，銀漢瀉高寒。風纏雲卷，轉覺天陛玉樓寬。疑是金華仙子，又喜經年藥就，傾出玉團團。收拾江河影，都向鏡中蟠。橫霜笛，吹明影，到中天。要令四海瞻望，千古此輪安。何歲何年無月，唯有謫仙著語，高絕不能攀。我欲喚空起，雲海路漫漫。
蝶戀花
作者：何大圭（宋）

魚尾霞收明遠樹。翠色黏天，一葉迎風舉。一笑相逢蓬海路。人間風月如塵土。翦水雙眸雲鬢吐。醉倒天瓢，笑語生香霧。此會未闌須記取。蟠桃幾度吹紅雨。
浣溪沙
作者：胡銓（宋）

忽忽春歸沒計遮。百年都似散餘霞。持杯聊聽浣溪沙。但覺暗添雙鬢雪，不知落盡一番花。東風寒似夜來些。
轉調定風波・定風波
作者：胡銓（宋）

從古將軍自有真。引杯看劍坐生春。擾擾介鱗何足掃。談笑。綸巾羽扇典刑新。試問天山何日定。佇聽。雅歌長嘯靜煙塵。解道汾陽是人傑。見說。如今也有謫仙人。
轉調二郎神・二郎神
作者：張孝祥（宋）

悶來無那，暗數盡、殘更不寐。念楚館香車，吳溪蘭棹，多少愁雲恨水。陣陣迴風吹雪霰，更旅雁、一聲沙際。想靜擁孤衾，頻挑寒灺，數行珠淚。凝睇。傍人笑我，終朝如醉。便錦織回鸞，素傳雙鯉，難寫衷腸密意。綠鬢點霜，玉肌消雪，兩處十分憔悴。爭忍見，舊時娟娟素月，照人千里。
滿江紅
作者：張孝祥（宋）

秋滿蘅皋，煙蕪外、吳山歷歷。風乍起，蘭舟不住，浪花搖碧。離岸櫓聲驚漸遠，盈襟淚顆悽猶滴。問此情、能有幾人知，新相識。追往事，歡連夕。經舊館，人非昔。把輕顰淺笑，細思重憶。紅葉題詩誰與寄，青樓薄倖空遺蹟。但長洲、茂苑草萋萋，愁如織。
滿江紅
作者：張孝祥（宋）

千古淒涼，興亡事、但悲陳跡。凝望眼、吳波不動，楚山叢碧。巴滇綠駿追風遠，武昌雲旆連江赤。笑老奸、遺臭到如今，留空壁。邊書靜，烽煙息。通軺傳，銷鋒鏑。仰太平天子，坐收長策。蹙踏揚州開帝裡，渡江天馬龍為匹。看東南、佳氣鬱蔥蔥，傳千億。
滿江紅
作者：張孝祥（宋）

秋滿漓源，瘴雲淨、曉山如簇。動遠思、空江小艇，高丘喬木。策策西風雙鬢底，暉暉斜日朱欄曲。試側身、回首望京華，迷南北。思歸夢，天邊鵠。遊宦事，蕉中鹿。想一年好處，砌紅堆綠。羅帕分柑霜落齒，冰磐剝芡珠盈掬。倩春纖、縷鱠搗香齏，新篘熟。
青玉案
作者：張孝祥（宋）

紅塵冉冉長安路。看風度、凝然去。唱徹陽關留不住。甘棠庭院，芰荷香渚。盡是相思處。龜魚從此誰為主。好記江湖斷腸句。萬斛離愁休更訴。洞庭煙棹，楚樓風露。去作為霖雨。
驀山溪
作者：張孝祥（宋）

清都絳闋，我自經行慣。璧月帶珠星，引鈞天、笙簫不斷。寶簪瑤佩，玉立拱清班。天一笑，物皆春，結得清虛伴。還丹九轉。凡骨親曾換。攜劍到人間，偶相逢、依然青眼。狂歌醉舞，心事有誰知，明月下，好風前，相對綸巾岸。
蝶戀花
作者：張孝祥（宋）

漠漠飛來雙屬玉。一片秋光，染就瀟湘綠。雪轉寒蘆花蔌蔌。晚風細起波紋縠。落日閒雲歸意促。小倚蓬窗，寫作思家曲。過盡碧灣三十六。扁舟只在灘頭宿。
蝶戀花
作者：張孝祥（宋）

恰則杏花紅一樹，拈指來時，結子青無數。漠漠春陰纏柳絮。一天風雨將春去。春到家山須小住。芍藥櫻桃，更是尋芳處。繞院碧蓮三百畝。留春伴我春應許。
蝶戀花
作者：張孝祥（宋）

畫戟斿閒刀入鞘。安石榴花，影落紅欄小。似勸先生須飲釂。枕中鴻寶微傳妙。袞袞鋒車還急詔。滿眼瀟湘，總是恩波渺。歸去槐庭思楚嶠。觚稜月曉期分照。
蝶戀花
作者：張孝祥（宋）

君泛仙槎銀海去。後日相思，地角天涯路。草草杯磐深夜語。冥冥四月黃梅雨。莫拾明珠並翠羽。但使邦人，愛我如慈母。待得政成民按堵。朝天衣袂翩翩舉。
鷓鴣天
作者：張孝祥（宋）

詠徹瓊章夜向闌。天移星斗下人間。九光倒影騰青簡，一氣回春繞絳壇。瞻北闋，祝南山。遙知仙仗簇清班。何人曾侍傳柑宴，翡翠簾開識聖顏。
鷓鴣天
作者：張孝祥（宋）

子夜封章扣紫清。五霞光裡佩環聲。驛傳風火龍鸞舞，步入煙宵孔翠迎。瑤簡重，羽衣輕。金童雙引到通明。三湘五管同民樂，萬歲千秋與帝齡。
鷓鴣天
作者：張孝祥（宋）

憶昔追遊翰墨場。武夷仙伯較文章。琅函奏號銀臺省，氈筆書名御苑牆。經十載，過三湘。橫楣麗錦照傳觴。醉餘吐出胸中墨，只欠彭宣到後堂。
鷓鴣天
作者：張孝祥（宋）

月地雲階歡意闌。仙姿不合住人間。驂鸞已恨車塵遠，泣鳳空餘燭影殘。情脈脈，淚珊珊。梅花音信隔關山。只應楚雨清留夢，不那吳霜綠易斑。
鷓鴣天
作者：張孝祥（宋）

去日清霜菊滿叢。歸來高柳絮纏空。長驅萬里山收瘴，徑度層波海不風。陰得遍，嶺西東。天教慈母壽無窮。遙知今夕稱觴處，衣彩還將衣繡同。
鷓鴣天
作者：張孝祥（宋）

阿母蟠桃不記春。長沙星裡壽星明。金花羅紙新裁詔，貝葉旁行別授經。同犬子，祝龜齡。天教二老鬢長青。明年今日稱觴處，更有孫枝滿謝庭。
鷓鴣天
作者：張孝祥（宋）

舞鳳飛龍五百年。盡將錦繡裹山川。王家券冊諸孫嗣，主第笙歌故國傳。居玉鉉，擁金蟬。祗今門戶慶蟬聯。君侯合侍明光殿，且作橫槎海上仙。
鷓鴣天
作者：張孝祥（宋）

浴殿西頭白玉堂。湘江東畔碧玉幢。北辰躔次瞻星象，南國山川解印章。隨步武，謝恩光。送公歸趣舍人裝。它年若肯傳衣缽，今日應須傳壽觴。
鷓鴣天
作者：張孝祥（宋）

晝得遊嬉夜得眠。農桑欲遍楚山川。問看百姓知公否，餘子紛紛定不然。思主眷，酌民言。與民稱壽拜公前。只將心與天通處，合住人間五百年。
鷓鴣天
作者：張孝祥（宋）

割鐙難留乘馬東。花枝爭看嫋長紅。袞衣空使斯民戀，綠竹誰歌入相同。回武事，致年豐。幾多遺愛在湘中。須知楚水楓林下，不似初聞長樂鍾。
鷓鴣天
作者：張孝祥（宋）

楚楚吾家千里駒。老人心事正關渠。風流合是階除玉，愛惜真成掌上珠。紆彩綬，薦芳壺。老人還醉弟兄扶。問將何物為兒壽，付與家傳萬卷書。
鷓鴣天
作者：張孝祥（宋）

又向荊州住半年。西風催放五湖船。來時露菊團金顆，去日池荷疊綠錢。斟別酒，扣離弦。一時賓從最多賢。今宵拼醉花迷坐，後夜相思月滿川。
鷓鴣天
作者：張孝祥（宋）

憶昔彤庭望日華。匆匆枯筆夢生花。鬱輪袍曲慚新奏，風送銀灣犯鬥槎。追往事，甫新瓜。飛蓬何事及蘭麻。一江湘水流餘潤，十里河堤築淺沙。
鷓鴣天
作者：張孝祥（宋）

瞻蹕門前識個人。柳眉桃臉不勝春。短襟衫子新來棹，四直冠兒內樣新。秋色淨，曉妝勻。不知何事在風塵。主翁若也憐幽獨，帶取妖饒上玉宸。
虞美人
作者：張孝祥（宋）

廬敖夫婦驂鸞侶。相敬如賓主。森然蘭玉滿尊前。舉案齊眉樂事、看年年。我家白髮雙垂雪。已是經年別。今宵歸夢楚江濱。也學君家兒子、壽吾親。
虞美人
作者：張孝祥（宋）

雪花一尺江南北。薪盡炊無粟。老仙活國拭刀圭。十萬人家生意、與春回。天公一笑酬陰德。賜與長生籍。今朝雪霽壽尊前。看我雙親都是、地行仙。
虞美人
作者：張孝祥（宋）

雪消煙漲清江浦。碧草春無數。江南幾樹夕陽紅。點點歸帆吹盡、晚來風。樓頭自擫昭華管。我已無腸斷。斷行雙雁向人飛。織錦回文空住、寄它誰。
虞美人
作者：張孝祥（宋）

溪西竹榭溪東路。溪上山無數。小舟卻在晚煙中。更看蕭蕭微雨、打疏篷。無聊情緒如中酒。此意君知否。年時曾向此中行。有個人人相對、坐調箏。
虞美人
作者：張孝祥（宋）

柳梢梅萼春全未。誰曾傷春意。一年好處是新春。柳底梅邊只欠、那人人。憑春約住梅和柳。略待些時候。錦帆風送彩舟來。卻遺香包嬌葉、一齊開。
虞美人
作者：張孝祥（宋）

羅衣怯雨輕寒透。陡做傷春瘦。個人無奈語佳期。徙倚黃昏池閣、等多時。當初不似休來好。來後空煩惱。倩人傳語更商量。只得千金一笑、也甘當。
鵲橋仙
作者：張孝祥（宋）

北窗涼透，南窗月上，浴罷滿懷風露。不知何處有花來，但怪底、清香無數。炎州珍產，吳兒未識，天與幽芳獨步。冰肌玉骨歲寒時，倩間止、堂中留住。
鵲橋仙
作者：張孝祥（宋）

吹香成陣，飛花如雪，不那朝來風雨。可憐無處避春寒，但玉立、仙衣數縷。清愁萬斛，柔腸千結，醉裡一時分付。與君不用嘆飄零，待結子、成陰歸去。
鵲橋仙
作者：張孝祥（宋）

橫波滴素，遙山蹙翠，江北江南腸斷。不知何處馭風來。雲霧裡、釵橫鬢亂。香羅疊恨，蠻箋寫意，付與瑤臺女伴。醉時言語醒時羞，道醒了、休教再看。
鵲橋仙
作者：張孝祥（宋）

湘江東畔，去年今日，堂上簪纓羅綺。弟兄同拜壽尊前，共一笑、歡歡喜喜。渚宮風月，邊城鼓角，更好親庭一醉。醉時同唱去年詞，願來歲、強如今歲。
鵲橋仙
作者：張孝祥（宋）

南州名酒，北園珍果，都與黃香為壽。風流文物是家傳，睨血指、旁觀袖手。東風訊息，西山爽氣，總聚君家戶牖。舊時曾識玉堂仙，在帝所、頻開薦口。
鵲橋仙
作者：張孝祥（宋）

明珠盈鬥，黃金作屋，佔了湘中秋色。金風玉露不勝情，看天上、人間今夕。枝頭一點，琴心三疊，算有詩名消得。野堂從此不蕭疏，問何日、尊前喚客。
鵲橋仙
作者：張孝祥（宋）

黃陵廟下，送君歸去，上水船兒一隻。離歌聲斷酒杯空，容易裡、東西南北。重湖風月，九秋天氣，冉冉清愁如織。我家住在楚江濱，為頻寄、雙魚素尺。
鵲橋仙
作者：張孝祥（宋）

東明大士，吾家老子，是一元知非二。共攜甘雨趁生朝，做萬里、豐年歡喜。司空山上，長沙星裡，乞與無邊祥瑞。仙家日月鎮常春，笑人說、長生久視。
南鄉子
作者：張孝祥（宋）

江上送歸船。風雨排空浪拍天。賴有清尊澆別恨，悽然。寶蠟燒花看吸川。楚舞對湘弦。暖響圍春錦帳氈。坐上定知無俗客，俱賢。便是朱張與少連。
畫堂春
作者：張孝祥（宋）

蟠桃一熟九千年。仙家春色無邊。書堂日暖卷非煙。晝永風妍。看取蔬封湯沐，何妨頻棹觥船。方瞳綠髮對儒仙。歲歲尊前。
柳梢青
作者：張孝祥（宋）

重陽時節。滿城風雨，更催行色。隴樹寒輕，海山秋老，清愁如織。一杯莫惜留連，我亦是、天涯倦客。後夜相思，水長山遠，東西南北。
柳梢青
作者：張孝祥（宋）

今年元夕。探盡江梅，都無訊息。草市梢頭，柳莊深處，雪花如席。一尊鄰里相過，也隨分、移時換節。玉輦端門，紅旗夜市、憑君休說。
柳梢青
作者：張孝祥（宋）

溪南溪北。玉香消盡，翠嬌無力。月淡黃昏，煙橫清曉，都無訊息。無聊更繞空枝，斷魂遠、重招怎得。驛使歸來，戍樓吹斷，空成悽惻。
踏莎行
作者：張孝祥（宋）

楊柳東風，海棠春雨。清愁冉冉無來處。曲徑驚飛蛺蝶叢，回塘凍溼鴛鴦侶。舞徹霓裳，歌殘金縷。蘼蕪白芷愁煙渚。不識陽臺夢裡雲，試聽華表歸來語。
踏莎行
作者：張孝祥（宋）

洛下根株，江南栽種。天香國色千金重。花邊三閣建康春，風前十里揚州夢。油壁輕車，青絲短鞚。看花日日催賓從。而今何許定王城，一枝且為鄰翁送。
踏莎行
作者：張孝祥（宋）

旋葺荒園，初開小徑。物華還與東風競。曲檻暉暉落照明，高城冉冉孤煙暝。柳色金寒，梅花雪靜。道人隨處成幽興。一杯不惜小淹留，歸期已理滄浪艇。
踏莎行
作者：張孝祥（宋）

萬里扁舟，五年三至。故人相見猶堪喜。山陰乘興不須回，毗耶問疾難為對。不藥身輕，高談心會。匆匆我又成歸計。它時江海肯相尋，綠蓑青弱看清貴。
踏莎行
作者：張孝祥（宋）

藕葉池塘，榕陰庭院。年時好月今宵見。雲鬢玉臂共清寒，冰綃霧縠誰裁剪。撲粉口綿，侵塵寶扇。遙知掩抑成悽怨。去程何許是歸程，離觴為我深深勸。
踏莎行
作者：張孝祥（宋）

古屋叢祠，孤舟野渡。長年與客分攜處。漠漠愁陰嶺上雲，蕭蕭別意溪邊樹。我已北歸，君方南去。天涯客裡多歧路。須君早出瘴煙來，江南山色青無數。
踏莎行
作者：張孝祥（宋）

時雨初晴，詔書隨至。邦人父老為君喜。十年江海始歸來，祥曦殿裡攙班對。日月開明，風雲感會。切須穩上平戎計。天教慈母壽無窮，看君黃髮腰金貴。
踏莎行
作者：張孝祥（宋）

桂嶺南邊，湘江東畔。三年兩見生申旦。知君心地與天通，天教仙骨年年換。趁此仙風，乘槎宵漢。看看黃紙書來喚。但令丹鼎汞頻添，莫辭酒盞春無算。
醜奴兒・採桑子
作者：張孝祥（宋）

年年有個人生日，誰似君家。誰似君家。八十慈親發未華。棠陰閣上棠陰滿，滿勸流霞。滿勸流霞。來歲應添宰路沙。
醜奴兒・採桑子
作者：張孝祥（宋）

伯鸞德耀賢夫婦，見說宜家。見說宜家。庭砌森森長玉華。天公遣注長生籍，服日餐霞。服日餐霞。壽紀應須海算沙。
醜奴兒・採桑子
作者：張孝祥（宋）

十年聞說查山好，何日追遊。木落霜秋。夢想云溪不那愁。主人好事長留客，尊酒夷猶。一笑登樓。興在西峰上上頭。
醜奴兒・採桑子
作者：張孝祥（宋）

十分濟楚邦之媛，此日追遊。雨霽雲收。夢入瀟湘不那愁。主人白玉堂中老，曾侍凝旒。滿酌瓊舟。即上虛皇香案頭。
醜奴兒・採桑子
作者：張孝祥（宋）

珠燈璧月年時節，織手同攜。今夕誰知，自拈梅花勸一卮。逢人問道歸來也，日日佳期。管有來時。趁得手燈也未遲。
醜奴兒・採桑子
作者：張孝祥（宋）

無雙誰似黃郎子，自鄶無譏。月滿星稀。想見歌場夜打圍。畫眉京兆風流甚，應賦蛜蝛。楊柳依依。何日文簫共駕歸。
浣溪沙
作者：張孝祥（宋）

卷旗直入蔡州城。只倚精忠不要兵。賊營半夜落妖星。萬旅雲屯看整暇，十眉環坐卻娉婷。白麻早晚下天庭。
浣溪沙
作者：張孝祥（宋）

玉節珠幢出翰林。詩書謀帥眷方深。威聲虎嘯復龍吟。我是先生門下士，相逢有酒且教斟。高山流水遇知音。
浣溪沙
作者：張孝祥（宋）

絕代佳人淑且真。雪為肌骨月為神。燭前花底不勝春。倚竹袖長寒卷翠，凌波襪小暗生塵。十分京落舊家人。
浣溪沙
作者：張孝祥（宋）

妙手何人為寫真。只難傳處是精神。一枝占斷洛城春。暮雨不堪巫峽夢，西風莫障瘐公塵。扁舟湖海要詩人。
浣溪沙
作者：張孝祥（宋）

臘後春前別一般。梅花枯淡水仙寒。翠雲裘著紫霞冠。仙品只今推第一，清香元不是人間。為君更拭小龍團。
浣溪沙
作者：張孝祥（宋）

寶蠟燒春夜影紅。梅花枝傍錦薰籠。曲瓊低卷瑞香風。萬里江山供燕几，一時賓主看談鋒。問君歸計莫匆匆。
浣溪沙
作者：張孝祥（宋）

六客西來共一舟。吳兒踏浪剪輕鷗。水光山色翠相浮。我欲吹簫明月下，略須停棹晚風頭。從前五度到蘄州。
浣溪沙
作者：張孝祥（宋）

已是人間不繫舟。此心元自不驚鷗。臥看駭浪與天浮。對月只應頻舉酒，臨風何必更搔頭。暝煙多處是神州。
浣溪沙
作者：張孝祥（宋）

冉冉幽香解鈿囊。蘭橈煙雨暗春江。十分清瘦為簫郎。遙憶牙檣收楚纜，應將玉箸點吳妝。有人縈斷九迴腸。
浣溪沙
作者：張孝祥（宋）

樓下西流水拍堤。樓頭日日望春歸。雪晴風靜燕來遲。留得梅花供半額，要將楊葉畫新眉。莫教辜負早春時。
浣溪沙
作者：張孝祥（宋）

方舡載酒下江東。簫鼓喧天浪拍空。萬山紫翠映雲重。擬看岳陽樓上月，不禁石首岸頭風。作箋我欲問龍公。
浣溪沙
作者：張孝祥（宋）

羅襪生塵洛浦東。美人春夢瑣窗空。眉山蹙恨幾千重。海上蟠桃留結子，渥窪天馬去追風。不須多怨主人公。
浣溪沙
作者：張孝祥（宋）

一片西飛一片東。高情已逐落花空。舊歡休問幾時重。結習正如刀舔蜜，掃除須著絮因風。請君持此問龍公。
浣溪沙
作者：張孝祥（宋）

鳷鵲樓高晚雪融。鴛鴦池暖暗潮通。鬱金黃染柳絲風。油壁不來春草綠，欄干倚遍夕陽紅。江南山色有無中。
浣溪沙
作者：張孝祥（宋）

妒婦灘頭十八姨。顛狂無賴佔佳期。喚它滕六把春欺。﹀︽鶯鶯並燕燕，悽惶柳柳與梅梅。東君獨自落便宜。
浣溪沙
作者：張孝祥（宋）

行盡瀟湘到洞庭。楚天闊處數峰青。旗梢不動晚波平。紅蓼一灣紋纈亂，白魚雙尾玉刀明。夜涼船影浸疏星。
浪淘沙
作者：宋先生（宋）

師指鍊金丹。牢鎖金關。工夫進火莫交閒。向己澄心觀內景，閃電眉間。妙用在泥丸。神思難看。愚迷不悟隔千山。悟即如同觀返掌，出世何難。
浪淘沙
作者：宋先生（宋）

鉛汞要加添。火候頻煎。體中氣足返陽全。養就嬰兒並奼女，同坐同眠。髓實自身堅。運滿三田。刀圭服了得神仙。只候功成並行滿，獨步朝元。
糖多令・唐多令
作者：宋先生（宋）

搬載渡黃河。金關牢閉鎖。運九還、須是功多。光透簾幃紅似火。見金錢、萬千朵。過水湧銀波。充開牛鬥過。進工夫、□□蹉跎。見個真人便是我。暗歡喜、笑呵呵。
桃源憶故人
作者：宋先生（宋）

自從師指天機道。萬卷仙經都曉。若會連精歸腦。顏貌長不老。真鉛真汞人知少。烏兔烹煎成寶。身外有身方了。玉帝金書召。
惜黃花
作者：宋先生（宋）

天機大道。達者稀少。運戊己、龍蟠更虎繞。這一顆丹砂，凡世人難曉。間木金、坎離顛倒。陽全陰盡，形容不老。將水火烹煎，自然爐灶。待行功成就，煉無價寶。去朝元、七祖都了。
阮郎歸
作者：宋先生（宋）

一輪明月照三峰。彩霞飛滿空。分明見我主人公。明珠透上宮。丹藥煉，鼎中紅。頻頻要用功。功成定是出樊籠。閒遊仙洞中。
武陵春
作者：宋先生（宋）

七返陽全陰去盡，精髓滿三田。修道無為必自然。論甚後和先。認取五行真水火，須要識根源。自己丹砂著意看。何用外尋丹。
西江月
作者：葉適（宋）

識貫事中樞紐，筆開象外精神。傳觀弓力異常鈞。衣我六銖羞問。周後數莖命粒，魯儒一點芳心。啄殘棲老付誰論。謾要睡餘支枕。
望江南・憶江南
作者：王（宋）

三傑後，福壽兩無涯。食乳相君功未既，嫵眉京兆眷方茲。富貴莫推辭。門兩戟，卻棹一綸絲。蓴菜秋風鱸鱠美，桃花春水鱖魚肥。笑傲霅溪湄。
水龍吟
作者：劉褒（宋）

東風初縠池波，輕陰未放遊絲墮。新春歌管，豐年笑語，六街燈火。繡轂雕鞍，飛塵卷霧，水流雲過。恍揚州十里，三生夢覺，卷珠箔、映青瑣。金猊戲掣星橋鎖。博山香、煙濃百和。使君行樂，絳紗萬炬，雪梅千朵。羯鼓轟空，鵾弦沸曉，櫻梢微破。想明年更好，傳柑侍宴，醉扶狨座。
雨中花慢
作者：劉褒（宋）

縹蒂緗枝，玉葉翡英，百梢爭赴春忙。正雨後、蜂黏落絮，燕撲晴香。遺策誰家蕩子，唾花何處新妝。想流紅有恨，拾翠無心，往事淒涼。春愁如海，客思翻空，帶圍只看東陽。更那堪、玉笙度曲，翠羽傳觴。紅淚不勝閨怨，白雲應老他鄉。夢迴羈枕，風驚庭樹，月在西廂。
滿庭芳
作者：劉褒（宋）

柳嫋金絲，梨鋪香雪，一年春事方中。燭前一見，花豔覺羞紅。枕臂香痕未落，舟橫岸、作計匆匆。明朝去，暮天平水，雙槳碧雲東。隔離歌一闋，琵琶聲斷，燕子樓空。嘆陽臺夢杳，行雨無蹤。後會芙蕖未老，從今去、日望歸鴻。愁如織，斷腸啼鴂，饒舌訴東風。
六州歌頭
作者：劉褒（宋）

憑深負阻，蜂舞肆奔騰。龍江上，妖氛漲，鯨海外，白波驚。羽檄交飛急，玉帳靜，金韜閟，恢遠馭，振長櫻。密分兵。細草黃沙渺渺，西關路、風嫋高旌。聽飛霜令肅，堅壁夜無聲。鼓角何神。地中鳴。看追風騎，攢雲槊，雷野轂，激天鉦。飛箭集，旄頭墜，長圍掩，郭東傾。振旅觀旋凱，笳鼓競，繡旗明。刀換犢，戈藏革，士休營。黃色赤雲交映，論功何止蔡州平。想環城蒼玉，深刻入青冥。永詔來今。
水調歌頭
作者：劉褒（宋）

天淡四垂幕，雲細不成衣。西風掃盡繡翳，涼我鬢邊絲。破匣菱花飛動，跨海清光無際，草露滴明璣。杯到莫停手，何用問來期。坐虛堂，揩病眼，溯流輝。雲山應有幽恨，瑤瑟掩金徽。河漢無聲自轉，玉兔有情亦老，世事巧相違。一寫謫仙怨，雙淚滿君頤。
小重山
作者：章良能（宋）

柳暗花明春事深。小闌紅芍藥，已抽簪。雨餘風軟碎鳴禽。遲遲日，猶帶一分陰。往事莫沈吟。身閒時序好，且登臨。舊遊無處不堪尋。無尋處，惟有少年心。
水調歌頭
作者：熊以寧（宋）

天地有英氣，鍾秀在人間。流虹甫近華旦，維嶽預生賢。千載明良會遇，三世勳庸忠烈，誰得似家傳。高論排風俗，抗志遏狂瀾。記年時，胡塵外，擁朱幡。洪樞紫府功業，指日復青氈。拭目泥封飛下，趁取梅花訊息，去去簉朝班。骨相元不老，何必頌南山。
醉蓬萊
作者：熊以寧（宋）

漸荷收綠蓋，桂吐金英，嫩涼天氣。香案仙官，向人間遊戲。道貌孤高，靈扃恬淡，有壽星標緻。夢得文章，水心談論，家聲相繼。芙蓉上幕，龍藩勝地。剡薦交飛，宸衷簡記。行趣朝班，便鸞坡螭陛。贊畫堂中，垂弧節屆，且舉觴一醉。試問樁椿，春秋多少，八千餘歲。
鵲橋仙
作者：熊以寧（宋）

隱君仙裔，帥垣佳配。誰似碩人清貴。幾番鸞誥自天來，森綠綬、綵衣當砌。蓮開十丈，蓂留十莢，遲十日、瑤池秋至。殷勤祝壽指蟠桃，更重數、三千餘歲。
失調名
作者：詹克愛（宋）

天孫親織雲錦，一笑天下河西。
失調名
作者：詹克愛（宋）

空將別淚，灑作人間雨。
失調名
作者：詹克愛（宋）

後會不知誰健，茱萸莫厭重看。
齊天樂
作者：李寅仲（宋）

摩挲閱古堂前柳，盡是世臣喬木。故國風流，中興事業，都寫南山修竹。商顏自綠。甚當日君王，浩歌鴻鵠。誰識宮中，有人先定大橫卜。簪貂更鳴佩玉。退朝歸較晚，留傳黃屋。雨露無邊，風雲在手，宜享長生福。神京未復。看先取鴻溝，次封函谷。歲歲初寒，小桃花下跨青鹿。
長相思
作者：張鎡（宋）

晴時看。雨時看。紅綠雲中駕綵鸞。陽臺夢未闌。詠伊難。畫伊難。服透東皇九轉丹。光生玉煉顏。
夢遊仙・戚氏
作者：張鎡（宋）

驂鸞侶，嬌小怯雲期。柳戲花遊能幾日，頓拋塵幻學希夷。清夢到瑤池。霞袂穩，那顧縷金衣。自與長生分姓譜，恰逢長老鑄丹時。此意有誰知。
夢遊仙・戚氏
作者：張鎡（宋）

晴晝永，閒步小園中。羽帔雲輕蒼佩響，寶冠星瑩紺紗籠。波秀淺蛾峰。琳洞窈，人靜理絲桐。泛指餘音搖桂影，過牆高韻入松風。月上翠樓東。
夢遊仙・戚氏
作者：張鎡（宋）

飛夢去，閒到玉京遊。塵隔天高那得暑，月明雲薄淡於秋。宮殿鎖金虯。冰佩冷，風揚紫綃裘。五色光中瞻帝所，方知碧落勝炎洲。香霧溼簾鉤。
夢遊仙・戚氏
作者：張鎡（宋）

歸興動，騎鶴下青冥。幾點山河浮色界，一簪風露拂寒星。銀漢悄無聲。鸞嘯舞，仙樂送霓旌。摘得琪花飛散了，卻將何物送仙卿。衣上彩雲輕。
昭君怨
作者：張鎡（宋）

拂曉拿舟東去。細看荷花垂露。紅綠總吹香。一般涼。會享人天清福。休把兩眉輕蹙。誰道做神仙。戴貂蟬。
昭君怨
作者：張鎡（宋）

船過柳灣亭曲。萬葉圓荷浮綠。月照水珠明。一池星。光透玻璃香蒂。夢入藕絲中戲。卻上小金臺。罷歸來。
昭君怨
作者：張鎡（宋）

月在碧虛中住。人向亂荷中去。花氣雜風涼。滿船香。雲被歌聲搖動。酒被詩情掇送。醉裡臥花心。擁紅衾。
霜天曉角
作者：張鎡（宋）

荷花閒撥。撐破玻璃滑。拂拂香風微度，吹雪亂、數根發。弄泉羅蓋匝。萬顆真珠撒。唱我蓮歌歸去，凌波步、水仙襪。
如夢令
作者：張鎡（宋）

人在驂鸞深院。誤認落梅疏片。零亂舞東風，雲淡水平天遠。簾卷。簾卷。飛上繡裀不見。
南鄉子
作者：張鎡（宋）

翠袖怯春寒。對雪偏宜傍彩闌。弱骨豐肌無限韻，憑肩。共看南窗玉數竿。羔酒莫留殘。更覺嬌隨飲量寬。小立妖嬌何所似，風前。柳絮飛時見牡丹。
烏夜啼
作者：張鎡（宋）

月兒猶未全明。乞憐生。幾片彩雲來去、更風輕。應見我。行又坐。苦凝情。捲起簾兒不睡、到三更。
菩薩蠻
作者：張鎡（宋）

風流不把花為主。多情管定煙和雨。瀟灑綠衣長。滿身無限涼。文箋舒捲處。似索題詩句。莫憑小闌干。月明生夜寒。
菩薩蠻
作者：張鎡（宋）

前生曾是風流侶。返魂卻向南枝住。疏影臥晴溪。恰如沙暖時。綠窗嬌插鬢。依約猶交頸。微笑語還羞。願郎同白頭。
菩薩蠻
作者：張鎡（宋）

藤床巧織波文小。翻書欲睡鶯驚覺。繞舍燦明霞。短長旌節花。此身無系著。南北東西樂。碧宇朗吟歸。天風香染衣。
折丹桂
作者：張鎡（宋）

玉為樓觀銀為地。秋到中分際。淡金光襯水晶球，上碧虛、千萬裡。香風浩蕩吹蟾桂。影落澄波底。揭天簫鼓要詩成，任驚覺、魚龍睡。
清平樂
作者：張鎡（宋）

蒼涯疊嶂。有路梯雲上。忽見地平方數丈。坐石風林相向。鳳膺時作龍聲。夜深驚動寒星。幾點光芒欲下，傍人頭上來聽。
清平樂
作者：張鎡（宋）

蝟房秋熟。紫實包黃玉。吹葉風高銷舊綠。疏影半遮茅屋。山居未覺全貧。園收今歲盈囷。自撥磚爐松火，細煨分餉幽人。
謁金門
作者：張鎡（宋）

秋淡淡。彌望暮天雲暗。窗小新糊便老眼。不應疏酒盞。菊淨橙香霜晚。何處數聲來雁。飛下湖邊紅蓼岸。有詩方許看。
謁金門
作者：張鎡（宋）

何許住。不屬西湖煙雨。雪後偏憐香猛處。全勝開半樹。試倩暖雲收貯。桃杏儘教羞妒。只把新詞林下去。一春休著雨。
柳梢青
作者：張鎡（宋）

一望清溪。兩堤翠陰，半紙新詩。涼滿衣裳，香生筆硯，風動窗扉。月明撐過船兒。載龍玉、雙娥對吹。竹外山亭，花邊水檻，不醉休歸。
柳梢青
作者：張鎡（宋）

煙淡波平。蓬鬆岸蓼，紅淺紅深。滿院西風，連宵良月，幾處清砧。區區宦海浮沈。幸隱去、將愁素心。兩鬢吳霜，一屏秦夢，誰是知音。
柳梢青
作者：張鎡（宋）

雨後天涯。微雲送晚，過盡歸鴉。何處開尊，海棠亭小，飛燕風斜。有人粲玉嬌花。更翳鳳、曾遊帝家。長遠身心，溫柔情態，不枉多他。
好事近
作者：張鎡（宋）

手種滿闌花，瑞露一枝先坼。拄個杖兒來看，兩三人門客。今朝歡笑且銜杯，休更問明日。此意悠然誰會，有湖邊風月。
訴衷情
作者：張鎡（宋）

筠籠白雁得時雙。一自戲回塘。冰魂問歸何處，明月影中藏。蘋蓼岸，鎮相將。忍思量。曉昏應是，夢繞江湖，怕見鴛鴦。
浣溪沙
作者：張鎡（宋）

無計長留月裡花。收英巧付火前茶。綠塵飛處粉芳華。午夜露濃天竺徑，一秋香滿玉川家。掃除殘夢入雲涯。
虞美人
作者：張鎡（宋）

妝濃未試芙蓉臉。卻扇涼猶淺。粉輕紅嫋一生嬌。風外細香時伴、溼雲飄。雙飛屬玉來還去。誰識幽閒趣。莫教疏雨暗黃昏。已是不禁秋色、怕銷魂。
玉團兒
作者：張鎡（宋）

曉來一陣金風劣。把閬海、檀霞細屑。依就花兒，深藏葉底，不教人折。初開數朵誰知得。卻又是、金風漏洩。吹起清芬，露成香露，月成香月。
眼兒媚
作者：張鎡（宋）

悽風吹露溼銀床。涼月到西廂。蛩聲未苦，桐陰先瘦，愁與更長。起來沒個人偢采，枕上越思量。眼兒業重，假饒略睡，又且何妨。
眼兒媚
作者：張鎡（宋）

山礬風味木樨魂。高樹綠堆雲。水光殿側，月華樓畔，晴雪紛紛。何如且向南湖住，深映竹邊門。月兒照著，風兒吹動，香了黃昏。
眼兒媚
作者：張鎡（宋）

玄霜涼夜鑄瑤丹。飄落翠藤間。西風萬顆，明珠巧綴，零露初漙。詩人那識風流品，馬乳漫堆盤。玉纖旋摘，銀罌分釀，莫負清歡。
南歌子
作者：張鎡（宋）

種玉能延命，居山易學仙。青青一畝自鋤煙。霧孕雲蒸、肌骨更凝堅。熟染蜂房蜜，清添石鼎泉。雪香酥膩老來便。煨芋爐深、卻笑祖師禪。
鷓鴣天
作者：張鎡（宋）

陰陰一架紺雲涼。嫋嫋千絲翠蔓長。紫玉乳圓秋結穗，水晶珠瑩露凝漿。相併熟，試新嘗。累累輕翦粉痕香。小槽壓就西涼酒，風月無邊是醉鄉。
江城子
作者：張鎡（宋）

試霜池面淺粼粼。鵲飛晴。遠峰明。蓬島群仙，來過瑞雲清。龍榜當年人第一，黃叔度，是前生。玉堂行見演絲綸。彩毫輕。思難停。醉里長鯨，翻浪吸東溟。謝女風流相稱好，今母更，鬢常青。
江城子
作者：張鎡（宋）

春風旗鼓石頭城。急麾兵。斬長鯨。緩帶輕裘，乘勝討蠻荊。蟻聚蜂屯三十萬，軍面縛，赴行營。舳艫千里大江橫。凱歌聲。犬羊驚。尊俎風流，談笑酒徐傾。北望旄頭今已滅，河漢淡，兩臺星。
卜算子
作者：張鎡（宋）

常記十年前，共醉梅邊路。別後頻收尺素書，依舊情相與。早願卻來看，玉照花深處。風暖還聽柳際鶯，休唱閒居賦。
楊柳枝
作者：張鎡（宋）

綠蠟芽疏雪一包。綻雲梢。清香卻暑置堂坳。晚風飄。冰雹無聲棲碧葉，笑仍嬌。相隨茉莉展輕綃。伴涼宵。
感皇恩
作者：張鎡（宋）

詩眼看青天，幾多虛曠。雨過涼生氣蕭爽。白雲無定，吹散作、鱗鱗瓊浪。尚餘星數點，浮空上。明月飛來，寒光磨蕩。彷彿輪間桂枝長。倚風歸去，縱長嘯、一聲悠揚。鄉搖山嶽影，秋悲壯。
夜遊宮
作者：張鎡（宋）

鵲相龐兒誰有。兀底便、筆描不就。小邈如何敢出手。細端相，甚精神、甚洗漱。到老長廝守。不吃飯、也須唧𠺕。你待包彈怎開口。暖底雪，活底花，嫩底柳。
醉高樓
作者：張鎡（宋）

浮雲散，天似碧琉璃。月正是、上弦時。姮娥蟾兔俱何在，廣寒宮殿不應虧。這神功，千萬世，有誰知。甚知解、催人須鬢老。更不算、將人情緒惱。攛掇酒，撼搖詩。山頭望伴疏星落，庭前看照好花移。夜無眠，應笑我，怎如痴。
蝶戀花
作者：張鎡（宋）

楊柳鞦韆旗鬥舞。漠漠輕煙，罩定黃鸝語。紅滴海棠嬌半吐。燕脂水似朝來雨。行過池邊攜手路。都把多情，變作無情緒。惟有東風知住處。憑君送取溫存去。
蝶戀花
作者：張鎡（宋）

門外滄洲山色近。鷗鷺雙雙，惱亂行雲影。翠擁高筠陰滿徑。簾垂盡日林堂靜。明月飛來煙欲暝。水面天心，兩個黃金鏡。慢颭輕搖風不定。漁歌欸乃誰同聽。
蝶戀花
作者：張鎡（宋）

灑面松風涼似水。下看冰泉，噴薄溪橋底。疊疊層峰相對起。家居卻在深山裡。枝上凌霄紅繞翠。飄下紅英，翠影爭搖曳。今夜巖扉休早閉。月明定有飛仙至。
鵲橋仙
作者：張鎡（宋）

暑雲猶在，澄空欲變，入夜俳徊庭際。新秋知是昨宵來，愛殘月、纖纖西墜。芭蕉老大，流螢衰倦，靜裡細觀天意。輕風未有半分涼，奈人道、今宵好睡。
鵲橋仙
作者：張鎡（宋）

連汀接渚，縈蒲帶藻，萬鏡香浮光滿。溼煙吹霽木欄輕，照波底、紅嬌翠腕。玉纖採處，銀籠攜去，一曲山長水遠。採鴛雙慣貼人飛，恨南浦、離多夢短。
鷓鴣天
作者：張鎡（宋）

閒立飛虹遠興長。一方雲錦薦疏涼。翻風翠蓋無塵土，出水紅妝有豔香。攜靚侶，泛輕航。棹歌驚起野鴛鴦。同過清夏看新月，茉莉花園小象床。
鷓鴣天
作者：張鎡（宋）

不似琵琶不似琴。四弦陶寫晉人心。指尖歷歷泉鳴澗，腹上鏘鏘玉振金。天外曲，月邊音。為君轉軸擬秋砧。又成雅集相依坐，清致高標記竹林。
臨江仙
作者：張鎡（宋）

七個圈兒為歲數，年年用墨糊塗。一圈又剩半圈餘。看看雲蔽月，三際等空虛。縱使古稀真個得，後來爭免嗚呼。肯閒何必更懸車。非關輕利祿，自是沒工夫。
御街行
作者：張鎡（宋）

良宵無意貪遊玩。奈憐友、閒呼喚。六街非是少人行，不似舊時風範。笙歌零落，綺羅銷減，枉了心情看。思量往事堪腸斷。怕頻到、簾兒畔。朦朧月下卻歸來，指望阿誰收管。低頭註定，兩汪兒淚，百計難銷遣。
滿庭芳
作者：張鎡（宋）

月洗高梧，露漙幽草，寶釵樓外秋深。土花沿翠，螢火墜牆陰。靜聽寒聲斷續，微韻轉、悽咽悲沈。爭求侶，殷勤勸織，促破曉機心。兒時，曾記得，呼燈灌穴，斂步隨音。任滿身花影，猶自追尋。攜向花堂戲鬥，亭臺小、籠巧妝金。今休說，從渠床下，涼夜伴孤吟。
風入松
作者：張鎡（宋）

小樊標韻稱香山。壓盡花間。便須著個樓兒住，綵鸞看、飛舞妖閒。珠佩時因醉解，雲扉常為春關。耳邊屬付話兒奸。休放蠻檀。綠窗惟怕今宵夢，鶯聲巧、春滿闌干。待把衷腸教與，卻愁長遠都難。
浣溪沙
作者：高觀國（宋）

魂是湘雲骨是蘭。春風冰玉注芳顏。誰招仙子在人間。濺水裙兒香霧皺，唾花衫子碧雲寒。洞簫聲絕卻驂鸞。
浣溪沙
作者：高觀國（宋）

偷得韓香惜未燒。吹簫人在月明橋。草芳似待玉驄驕。吹絮繡簾春澹澹，隔香羅帳夜迢迢。楚魂須著楚詞招。
浣溪沙
作者：高觀國（宋）

雲外峰巒翠欲埋。雨沾黃葉溼青鞋。小驚春色入寒荄。風月愁新空雁字，神仙夢冷憶鸞釵。淒涼不是好情懷。
浣溪沙
作者：高觀國（宋）

一色煙雲澹不消。兩峰眉黛為誰嬌。春寒猶佔木蘭橈。燕子似甘愁寂寞，海棠未肯醉妖嬈。小園嫩約尚蕭條。
蘭陵王
作者：高觀國（宋）

鳳簫咽。花底寒輕夜月。蘭堂靜，香霧翠深，曾與瑤姬恨輕別。羅巾淚暗疊。情人歌聲怨切。殷勤意，欲去又留，柳色和愁為重摺。十年迥悽絕。念髻怯瑤簪，衣褪香雪。雙鱗不渡煙江闊。自春來人見，水邊花外，羞倚東風翠袖怯。正愁恨時節。南陌。阻金勒。甚望斷青禽，難倩紅葉。春愁欲解丁香結。整新歡羅帶，舊香宮篋。淒涼風景，待見了，盡向說。
蘭陵王
作者：高觀國（宋）

灑虛閣。冪冪天垂似幕。春寒峭，吹斷萬絲，溼影和煙暗簾箔。清愁晚來覺。佳景愔愔過卻。芳郊外，鶯恨燕愁，不管鞦韆冷紅索。行雲楚臺約。念今古凝情，朝暮如昨。啼紅溼翠春情薄。謾一犁江上，半篙堤外，勾引輕陰趁暮角。正孤緒寂寞。斑駁。止還作。聽點點簷聲，沈沈春酌。只愁入夜東風惡。怕催教花放，趁將花落。冥冥菸草，夢正遠，恨怎託。
水龍吟
作者：高觀國（宋）

舊家心緒如雲，乍舒乍卷初無定。西郊載雨，東城隔霧，還開晴景。愛惱花陰，喜移月地，朦朧清影。任無心有意，溶溶曳曳，蕭散處、有誰問。朝暮如今難準。枉教他、惜春人恨。遠峰依舊，前蹤何在，有時愁凝。此興飄然，不妨吹斷，一川輕暝。待良宵，再入高唐夢裡，覓巫陽信。
水龍吟
作者：高觀國（宋）

道山玉府真仙，去年再履論思地。西清禁域，眷深名重，年高身退。玉振金聲，水增川湧，德兼才貴。愛知章引去，安車穩駕，軒冕付、談笑外。蘭玉孫枝競秀，奉親歡、萊衣同戲。蓬萊東接，苧蘿西顧，三山聳翠。賜杖清朝，命堂綠野，放懷高致。似太公出將，衛公入相，為蒼生起。
水龍吟
作者：高觀國（宋）

夜來曾跨青虯，海風嫋嫋吹襟袖。蓬萊誤入，群仙爭問，劉郎安否。玉塵冰壺，日庭星角，孕成奇秀。看丹分寶鼎，籙傳秘篋，聞重寄、長生酒。歸夢驚回曉漏。正長庚、輝躔南鬥。祥開華旦，菊香秋杪，棖黃霜後。筆掃龍蛇，句裁螭錦，俊才誰右。看功勳繡袞，家聲再振，數千齡壽。
聲聲慢
作者：高觀國（宋）

壺天不夜，寶炷生香，光風蕩搖金碧。月灩冰痕，花外峭寒無力。歌傳翠簾盡卷，誤驚回、瑤臺仙蹟。禁漏促，拼千金一刻，未酬佳夕。卷地香塵不斷，最得意、輸他五陵狂客。楚柳吳梅，無限眼邊春色。鮫綃暗中寄與，待重尋、行雲訊息。乍醉醒，怕南樓、吹斷曉笛。
隔浦蓮・隔浦蓮近拍
作者：高觀國（宋）

銀灣初霽暮雨。鵲赴秋期去。淺月窺清夜，涼生一天風露。纖巧雲暗度。河橋路。縹緲乘鸞女。正容與。西廂舊約，玉嬌誰見私語。柔情不盡，好似冰綃雲縷。回首天涯又怨阻。無語。西風魂斷機杼。
思佳客
作者：高觀國（宋）

入手西風意已羞。不須玉斧為重修。撲螢涼夜沈沈月，障面清歌澹澹秋。休棄置，且遲留。可憐又向篋中收。莫教暗損乘鸞女，漢殿淒涼萬古愁。
思佳客
作者：高觀國（宋）

寫出梨花雨後晴。凝脂洗盡見天真。春從翠髻堆邊見，嬌自紅綃脫處生。天寶夢，馬嵬塵。斷魂無復到華清。恰如佇立東風裡，猶聽霓裳羯鼓聲。
思佳客
作者：高觀國（宋）

有約湖山卻解襟。晝眠佔得一庭深。樹邊風色寒滋味，愁裡年華雁信音。驚楚夢，聽瑤琴。黃花尚可伴孤斟。斷雲萬一成疏雨，卻向湖邊看晚陰。
思佳客
作者：高觀國（宋）

翦翠衫兒穩四停。最憐一曲鳳簫吟。同心羅帕輕藏素，合字香囊半影金。春思悄，晝窗深。誰能拘束少年心。鶯來驚碎風流膽，踏動櫻桃葉底鈴。
思佳客
作者：高觀國（宋）

不肯樓邊著畫船。載將詩酒入風煙。浪花濺白疑飛鷺，荷芰藏紅似小蓮。醒醉夢，喚吟仙。先秋一葉莫驚蟬。白雲鄉裡溫柔遠，結得清涼世界緣。
思佳客
作者：高觀國（宋）

白玉樓臺知幾重。夜來望斷廣寒宮。一分乍闕嬋娟影，二八尤宜冰雪容。雲鬢露，玉釵風。水晶簾幕正玲瓏。殷勤再為天香醉，可惜清光付曉鍾。
永遇樂
作者：高觀國（宋）

淺暈修娥，脆痕紅粉，猶記窺戶。香斷簾空，塵生砌冷，誰喚青鸞舞。春風花信，秋宵月約，歷歷此心曾許。銜芳恨、千年怨結，玉骨未應成土。木蘭艇子，莫愁何在，謾系寒江煙樹。事逐雲沈，情隨佩冷，短夢分今古。一杯遙夜，孤光難曉，多少碎人腸處。空悽黯、西風細雨，盡吹淚去。
玲瓏四犯
作者：高觀國（宋）

水外輕陰，做弄得飛雲，吹斷晴絮。駐馬橋西，還系舊時芳樹。不見翠陌尋春，每問著、小桃無語。恨燕鶯、不識閒情，卻隔亂紅飛去。少年曾識春風意，到如今、怨懷難訴。魂驚冉冉江南遠，菸草愁如許。此意待寫翠箋，奈斷腸、都無新句。問甚時、舞鳳歌鸞，花裡再看仙侶。
御街行
作者：高觀國（宋）

香波半窣深深院。正日上、花陰淺。青絲不動玉鉤閒，看翠額、輕籠蔥茜。鶯聲似隔，篆醒微度，愛橫影、參差滿。那回低掛朱闌畔。念閒損、無人卷。窺春偷倚不勝情，彷佛見、如花嬌面。纖柔緩揭，瞥然飛去，不似春風燕。
御街行
作者：高觀國（宋）

藤筠巧織花紋細。稱穩步、如流水。踏青陌上雨初晴，嫌怕溼、文鴛雙履。要人送上，逢花須住，才過處、香風起。裙兒掛在簾兒底。更不把、窗兒閉。紅紅白白簇花枝，恰稱得、尋春芳意。歸來時晚，紗籠引道，扶下人微醉。
霜天曉角
作者：高觀國（宋）

春雲粉色。春水和雲溼。試問西湖楊柳，東風外、幾絲碧。望極。連翠陌。蘭橈雙槳急。欲訪莫愁何處，旗亭在、畫橋側。
霜天曉角
作者：高觀國（宋）

爐煙浥浥。花露蒸沈液。不用寶釵翻炷，閒窗下、嫋輕碧。醉拍。羅袖惜。春風偷染得。佔取風流聲價，韓郎是、舊相識。
霜天曉角
作者：高觀國（宋）

霜清水碧。冷浸紅雲溼。休說季倫錦帳，山南岸、更花密。露滴。空翠冪。兩峰開霽色。不為濃妝一醉，西風帽、為誰側。
眼兒媚
作者：高觀國（宋）

輕雲終被斷雲留。不肯放春愁。翠樓舊倚，粉牆重見，歌酒風流。今朝畢竟吟情澹，芳意未全酬。東風向晚，鶯花有意，吹轉船頭。
卜算子
作者：高觀國（宋）

屈指數春來，彈指驚春去。簷外蛛絲網落花，也要留春住。幾日喜春晴，幾夜愁春雨。十二雕窗六曲屏，題遍傷春句。
西江月
作者：高觀國（宋）

小舫半簾山色，斷橋兩岸秋陰。芙蓉訊息已愁深。紅染雲機翠錦。幾度煙波共酌，半生風月關心。飛來鷗鷺是知音。一笑歌邊醉醒。
點絳唇
作者：高觀國（宋）

天外青鸞，幾時常向人間住。斷歌零舞。月上桐陰暮。憔悴潘郎，不解為花主。知何處。夢雲愁雨。怕向西樓去。
點絳唇
作者：高觀國（宋）

釣月蓬閒，載詩卻向旗亭醉。翠蒲陰外。莫放雙鷗起。水佩仙裳，酒落煙雲意。來相試。玉綃新制。要寫蓬壺記。
踏莎行
作者：高觀國（宋）

水減堤痕，秋生屐齒。瘦筇喚起登高意。翠煙微冷夢淒涼，黃花香晚人憔悴。懷古風流，悲秋情味。紫萸勸入旗亭醉。玉人相見說新愁，可憐又溼西風淚。
踏莎行
作者：高觀國（宋）

花染煙香，柳搖風翠。春工寫出清明意。翠灣還趁畫船開，粉牆到處驕驄系。歌喚紅裙，酒招青旆。吟情又許春風醉。何妨日日爛芳遊，今宵先向西城睡。
戀繡衾
作者：高觀國（宋）

碧梧偷戀小窗陰。恨芭蕉、不展寸心。暗語近、陽臺遠，奈秋宵、砧斷漏沈。月明欲教吹簫去。隔驂鸞、空留怨音。從此是、天涯阻，這一場、愁夢更深。
風入松
作者：高觀國（宋）

捲簾日日恨春陰。寒食新晴。馬蹄只向南山去，長橋愛、花柳多情。紅外風嬌日暖，翠邊水秀山明。杜郎歌酒過平生。到處蓬瀛。醉魂不入重城晚，濃歡寄、桃葉桃根。繡被嫩寒清曉，鶯聲喚醒春酲。
風入松
作者：高觀國（宋）

粉嬌曾隔翠簾看。橫玉聲寒。夜深不管柔荑冷，櫻朱度、香噴雲鬟。霜月搖搖吹落，梅花簌簌驚殘。蕭郎且放鳳簫閒。何處驂鸞。靜聽三弄霓裳罷，魂飛斷、愁裡關山。三十六宮天近，念奴卻在人間。
南鄉子
作者：高觀國（宋）

直柱倚冰弦。曾見胡兒馬上彈。卻笑琵琶風韻古，濺濺。想像湘妃水一簾。塞恨曲中傳。兩摺琴絲費玉纖。不似江南風月好，厭厭。拍手齊看舞袖邊。
洞仙歌
作者：高觀國（宋）

輕痕淺暈。偷染春風面。恰似西施影兒現。擬新妝、臨檻一段天真，閒態度，長恁香嬌玉軟。從今懷袖裡，不暫相離，似笑如顰任舒捲。顧芳容不老，只似如今，嬌不語、無奈情深意遠。便雨隔雲疏暫分攜，也時展丹青，見伊一見。
柳梢青
作者：高觀國（宋）

翠拂晴波，煙垂古岸，灞橋春色。斜帶鴉啼，亂縈鶯夢，愁絲如織。為憐張緒風流，正瘦損、宮腰褪碧。綻綰同心，留連不住，天涯行客。
少年遊
作者：高觀國（宋）

春風吹碧，春雲映綠，曉夢入芳裀。軟襯飛花，遠連流水，一望隔香塵。萋萋多少江南恨，翻憶翠羅裙。冷落閒門，悽迷古道，煙雨正愁人。
訴衷情
作者：高觀國（宋）

西樓楊柳未勝煙。寒峭落梅天。東風渡頭波晚，一棹木蘭船。花態度，酒因緣。只春憐。屏開山翠，雨怯雲嬌，盡付愁邊。
夜行船
作者：高觀國（宋）

翦水天風吹醉醒。高樓外、凍雲愁凝。袖口香寒，歌喉春暖，不管雁邊寒緊。瓊屑瑤花飛碎影。應須待、玉田千頃。小約梅英，教吟柳絮，春在繡紅鴛錦。
滿江紅
作者：高觀國（宋）

擊碎空明，滄浪晚、棹歌飛入。西山外、紫霞吹斷，赤塵無跡。飛上冰輪涼世界，喚回天籟清肌骨。看驪珠、影墮冷光斜，蛟龍窟。長嘯外，綸巾側。輕露下，纖絺溼。聽洞簫聲在，臥虹陰北。十萬江妃留醉夢，二三沙鳥驚吟魄。任天河、落盡玉杯空，東方白。
酹江月・念奴嬌
作者：高觀國（宋）

萬巖靈秀，拱崇臺飛觀，憑陵千尺。清磬一聲簾幕冷，無復宮娃訊息。響屜廊空，採香徑古，塵土成遺蹟。石閒松老，斷雲空鎖愁寂。專寵誰比輕顰，楚腰吳豔，一笑無顏色。風月荒涼羅綺夢，輸與扁舟歸客。舞闋歌殘，國傾人去，青草埋香骨。五湖波淼，遠空依舊涵碧。
謁金門
作者：高觀國（宋）

煙墅暝。隔斷仙源芳徑。雨歇花梢魂未醒。溼紅如有恨。別後香車誰整。怪得畫橋春靜。碧漲平湖三十頃。歸云何處問。
留春令
作者：高觀國（宋）

斷霞低映，小橋流水，一川平遠。柳影人家起炊煙，彷佛似、江南岸。馬上東風吹醉面。問此情誰管。花裡清歌酒邊情，問何日、重相見。
留春令
作者：高觀國（宋）

粉綃輕試，綠裙微褪，吳姬嬌小。一點清香著芳魂，便添起、春懷抱。玉臉窺人舒淺笑。寄此情天渺。酒醒羅浮角聲寒，正月掛、南枝曉。
留春令
作者：高觀國（宋）

玉清冰瘦，洗妝初見，春風頭面。等得黃昏月溪寒，愛顧影、臨清淺。歷盡冰霜空羞怨。怨粉香消減。江北江南舊情多，奈笛裡、關山遠。
留春令
作者：高觀國（宋）

玉妃春醉，夜寒吹墮，江南風月。一自情留館娃宮，在竹外、尤清絕。貪睡開遲風韻別。向杏花休說。角冷黃昏豔歌殘，怕驚落、燕脂雪。
太常引
作者：高觀國（宋）

玉肌輕襯碧霞衣。似爭駕、翠鸞飛。羞問武陵溪，笑女伴、東風醉時。不飄紅雨，不貪青子，冷澹卻相宜。春晚湧金池，問一片、將愁寄誰。
浪淘沙
作者：高觀國（宋）

啼魄一天涯。怨入芳華。可憐零血染煙霞。記得西風秋露冷，曾浼司花。明月滿窗紗。倦客思家。故宮春事與愁賒。冉冉斷魂招不得，翠冷紅斜。
意難忘
作者：高觀國（宋）

仙子奇容。是名花第一，美佔春風。煙香籠淺翠，露靚浥芳紅。憐舞燕，惜驚鴻。想獨步吳宮。料認得、嬌雲媚雨，來自巫峰。風流正與歡濃。羨高樓並倚，曲影闌東。燭搖留醉枕，塵墜戀歌鐘。三弄笛，五花驄。莫行樂匆匆。但看取、天長地久，笑語相逢。
雨中花・夜行船
作者：高觀國（宋）

旆拂西風，客應星漢，行參玉節徵鞍。緩帶輕裘，爭看盛世衣冠。吟倦西湖風月，去看北塞關山，過離宮禾黍，故壘煙塵，有淚應彈。文章俊偉，穎露囊錐，名動萬里呼韓。知素有、平戎手段，小試何難。情寄吳梅香冷，夢隨隴雁霜寒。立勳未晚，歸來依舊，酒社詩壇。
八歸
作者：高觀國（宋）

楚峰翠冷，吳波煙遠，吹袂萬里西風。關河迥隔新愁外，遙憐倦客音塵，未見徵鴻。雨帽風巾歸夢杳，想吟思、吹入飛蓬。料恨滿、幽苑離宮。正愁黯文通。秋濃。新霜初試，重陽催近，醉紅偷染江楓。瘦筇相伴，舊遊回首，吹帽知與誰同。想萸囊酒盞，暫時冷落菊花叢。兩凝佇，壯懷立盡，微雲斜照中。
瑞鶴仙
作者：高觀國（宋）

一枝蒼玉冷。愛露節霜根，從來孤勁。提攜遠塵境。自清臞骨力，歲寒心性。登臨助興。甚偏與，芒鞋相稱。笑葛洪、陂外騰飛，渺渺水閒煙迥。尋勝。撥開林影，斫破苔痕，緩支幽徑。分雲度嶺。待隨處、問梅信。任香挑村醑，寒拖夜月，識盡江山好景。扣禪關拗折，歸來萬緣自靜。
蝶戀花
作者：魏了翁（宋）

又見王正班玉瑞。霽月光風，恰與元宵際。橫玉一聲天似水。陽春到處皆生意。十載賓士今我裡。昔□元非，未信今皆是。風月惺惺人自醉。卻將醉眼看榮悴。
水調歌頭
作者：魏了翁（宋）

江水自石紐，灌口怒騰輝。便如黑水北出，迤邐到三危。百尺長虹夭矯，兩岸蒼龍偃蹇，翠碧互因依。古樹百夫長，修竹萬竿旗。畫堂開，風與月，巧相隨。史君領客行樂，旌纛立披披。慨想二江遺蹟，更起三閭忠憤，此日最為宜。推本美功意，禹甸六章詩。
水調歌頭
作者：魏了翁（宋）

輕露淪殘暑，蟾影插高寒。團團只似前夕，持向老萊看。九帙元開父算，六甲更逢兒換，梧竹擁檀欒。都把方寸地，散作萬雲煙。錦邊城，雲間戌，雪中山。風流老監在此，憂顧賴渠寬。天上玉顏合笑，堂上酡顏如酒，家國兩平安。又恐玉川子，茗碗送飛翰。
水調歌頭
作者：魏了翁（宋）

風露浸秋色，煙雨媚湖弦。旌旗十里小隊，擬約醮壇仙。身在黃旗朱邸，名在玉皇香案，底事個人傳。正恐未免耳，驚攪日高眠。虎分符，龍握節，鹿御轓。於君本亦餘事，所樂不存焉。一點春風和氣，無限藍田種子，渺渺玉生煙。富貴誰不肯，借問此何緣。
水調歌頭
作者：魏了翁（宋）

萬里蜀山險，難似上青天。誰知間有，人心之險甚山川。賴得皇華星使，滿載春風和氣，來自鑑湖邊。要識方寸地，四十萬雲煙。佩瓏璁，冠昱熗，組蟬聯。眼前富貴餘事，所樂不存焉。聞道漢家子政，博考蘭臺載籍，胸次著千年。會有太一老，同結海山緣。
念奴嬌
作者：魏了翁（宋）

萬人遮道，撥不斷、爭挽房湖逐客。臣罪既盈應九死，全荷君王矜惻。況是當年，曾將愚技，十字街頭立。恩波浩蕩，孤忠未報涓滴。世事應若穿楊，一弦不到，前發皆虛的。自判此生元有分，不管筮違龜食。靴帽叢中，漁樵席上，無入非吾得。倚湖一笑，夜深群動皆息。
臨江仙
作者：魏了翁（宋）

九十秋光三十八，新居初度稱觴。青衫彩服列郎娘。孫枝無處著，猶欠兩東床。盡是當年親手種，如今滿院芬芳。只憑方寸答蒼蒼。箇中無盡藏，誰弱又誰強。
臨江仙
作者：魏了翁（宋）

細雨斜風驅曉瘴，綽開坦坦長途。膏車秣馬問程初。梅梢迎候騎，雁影度平蕪。行己不論官小大，窮探不間精粗。只從厚處作規模。簡編迂事業，屋漏拙功夫。
感皇恩
作者：魏了翁（宋）

三峽打頭風，吹回荊步。坎止流行謾隨遇。須臾風靜，重踏西來舊武。世間憂喜地，分明覷。喜事雖新，憂端依舊，徒為岷峨且歡舞。陰雲掩映，天末扣閽無路。一鞭歸去也，鷗為侶。
水龍吟
作者：魏了翁（宋）

闌風長雨連霄，昨朝晴色隨軒驟。松聲花氣，江煙浦樹，如相迎候。山送青來，僧隨麥去，山為吾有。更搘筇直上，薜蘿深處，雲垂幄、蘚成甃。未至相如獨後。對山尊、勸酬多又。記曾犯雪，重來已是，綠肥紅瘦。好語時聞，憂端未歇，倚風搔首。謾持觴自慰，冰山安在，此山如舊。
滿江紅
作者：魏了翁（宋）

玉質金相，長自守、間庭暗室。對黃昏月冷，朦朧霧浥。知我者希常我貴，於人不即而人即。彼云云、謾自怨靈均，傷蘭植。鶗鴂亂，春芳寂。絡緯叫，池英摘。惟國香耐久，素秋同德。既向靜中觀性分，偏於發處知生色。待到頭、聲臭兩無時，真聞識。
水調歌頭
作者：魏了翁（宋）

世界要扶助，人物載耆英。茫茫四海，誰識今代有寵臣。萬頃青湖佳氣，一片紫岩心事，天付與斯人。聳聳鐵冠吏，表表白雲卿。海沮漳，城漢郢，宅峨岷。規摹妙處，胸次納納幾滄瀛。未說令公二紀，先看武公百歲，年與學俱新。星弁百僚準，天宇四時春。
南鄉子
作者：魏了翁（宋）

萬里載浮名。憶昔從容下帝京。冉冉七年如昨夢，分明。贏得存存夜氣清。誰使濫專城。有罪當誅尚薄刑。細數當時同省士，皆卿。落落韶陽獨九齡。
水調歌頭
作者：魏了翁（宋）

冬至子之半，玉管罅微陽。壺中別有天地，轉覺日增長。一樣金章紫服，一樣朱顏綠髮，翁季儼相望。翁是修何行，未已且方將。玉生煙，蘭競秀，彩成行。翁無他智，只把一念答蒼蒼。今日列城桃李，他日八荒雨露，都是乃翁莊。要數義方訓，不說竇家郎。
臨江仙
作者：魏了翁（宋）

尚憶去年稱壽日，綵衣猶帶天香。今年還見雁成行。兩頭娘子拜，笑領伯仁觴。知是幾年培植底，如今滿院芬芳。只憑方寸答蒼蒼。春風來不斷，點綴豔陽妝。
水調歌頭
作者：魏了翁（宋）

曾向君王說，臣願守嘉州。風流別乘初屆，元在越王樓。湖上龜魚何事，橋上雁犀誰使，爭挽海山舟。便遣舊姻婭，解後作斯遊。晚風清，初暑漲，暮雲收。公堂高會，恍疑仙女下羅浮。好是中郎有女，況是史君有婦，同對藕花洲。擬把鶴山月，換卻鑑湖秋。
臨江仙
作者：魏了翁（宋）

腰著萬釘犀玉誇，肘垂斗大金章。非關性分總尋常。要知真樂處，彩服鬢毛蒼。浩蕩春風生玉樹，蒸成滿院芬芳。斗城無處著韶光。會歸天上去，長捧伯仁觴。
水調歌頭
作者：魏了翁（宋）

有匪碧巖使，滿腹鑑湖秋。不居上界官府，來作散仙遊。長佩高冠人偉，組練錦袍官貴，清獻舊風流。杓柄長多少，洗盡蜀民愁。鵕鸃冠，貂尾案，鷺鷥輈。時來正恐不免，留滯劍南州。簾卷西州風雨，庭佇百城歌鼓，桃李翠雲綢。誰謂蜀山遠，只在殿山頭。
賀新郎
作者：魏了翁（宋）

家住峨山趾。暑風輕、雙泉漱玉，五坡攢翠。坡上主人歸無計。夢泛滄波清泚。曾拜奏、前旒十二。願上皇華將親去，及翁兒、未老相扶曳。乘款段，過閭里。璽書未報人相謂。倚西風、胡塵漲野，隱憂如蝟。就似東門賢父子，祗恐榮親猶未。待洗盡、岷峨憔悴。便把手中長杓柄，為八荒，更作無邊施。卻上表，乞歸侍。
鷓鴣天
作者：魏了翁（宋）

十載交盟可重尋。剩於棠茇細論心。雲障晚日供秋思，風遞荷書作晚陰。紆勝引，豁塵襟。未須紫馬去駸駸。玻璃無計留君住，但乞天公三日霖。
倒犯
作者：吳文英（宋）

茂苑、共鶯花醉吟，歲華如許。江湖夜雨。傳書問、雁多幽阻。清溪上，慣來往扁舟、輕如羽。到興懶歸來，玉冷耕雲圃。按瓊簫，賦金縷。回首詞場，動地聲名，春雷初啟戶。枕水臥漱石，數間屋，梅一塢。待共結、良朋侶。載清尊、隨花追野步。要未若城南，分取溪隈住。晝長看柳舞。
花犯
作者：吳文英（宋）

翦橫枝，清溪分影，修然空鏡曉。小窗春到。憐夜冷孀娥，相伴孤照。古苔淚鎖霜千點，蒼華人共老。料淺雪、黃昏驛路，飛香遺凍草。行雲夢中認瓊娘，冰肌瘦，窈窕風前纖縞。殘醉醒，屏山外、翠禽聲小。寒泉貯、紺壺漸暖，年事對、青燈驚換了。但恐舞、一簾胡蝶，玉龍吹又杳。
花犯
作者：吳文英（宋）

小娉婷，清鉛素靨，蜂黃暗偷暈。翠翹敧鬢。昨夜冷中庭，月下相認。睡濃更苦悽風緊。驚迴心未穩。送曉色、一壺蔥蒨，才知花夢準。湘娥化作此幽芳，凌波路，古岸雲沙遺恨。臨砌影，寒香亂、凍梅藏韻。燻爐畔、旋移傍枕，還又見、玉人垂紺鬒。料喚賞、清華池館，臺杯須滿引。
蝶戀花
作者：吳文英（宋）

北斗秋橫雲髻影。鶯羽衣輕，腰減青絲剩。一曲遊仙聞玉磬。月華深院人初定。十二闌干和笑憑。風露生寒，人在蓮花頂。睡重不知殘酒醒。紅簾幾度啼鴉暝。
蝶戀花
作者：吳文英（宋）

明月枝頭香滿路。幾日西風，落盡花如雨。倒照秦眉天鏡古。秋明白鷺雙飛處。自摘霜蔥宜薦俎。可惜重陽，不把黃花與。帽墮笑憑纖手取。清歌莫送秋聲去。
浣溪沙
作者：吳文英（宋）

新夢遊仙駕紫鴻。數家燈火灞橋東。吹簫樓外凍雲重。石瘦溪根船宿處，月斜梅影曉寒中。玉人無力倚東風。
浣溪沙
作者：吳文英（宋）

冰骨清寒瘦一枝。玉人初上木蘭時。懶妝斜立澹春姿。月落溪窮清影在，日長春去畫簾垂。五湖水色掩西施。
浣溪沙
作者：吳文英（宋）

千蓋籠花鬥勝春。東風無力掃香塵。盡沿高閣步紅雲。閒裡暗牽經歲恨，街頭多認舊年人。晚鐘催散又黃昏。
浣溪沙
作者：吳文英（宋）

蝶粉蜂黃大小喬。中庭寒盡雪微銷。一般清瘦各無聊。窗下和香封遠訊，牆頭飛玉怨鄰簫。夜來風雨洗春嬌。
浣溪沙
作者：吳文英（宋）

門隔花深夢舊遊。夕陽無語燕歸愁。玉纖香動小簾鉤。落絮無聲春墮淚，行雲有影月含羞。東風臨夜冷於秋。
浣溪沙
作者：吳文英（宋）

波面銅花冷不收。玉人垂釣理纖鉤。月明池閣夜來秋。江燕話歸成曉別，水花紅減似春休。西風梧井葉先愁。
浣溪沙
作者：吳文英（宋）

門巷深深小畫樓。闌干曾識憑春愁。新蓬遮卻繡鴛遊。桃觀日斜香掩戶，蘋溪風起水東流。紫萸玉腕又逢秋。
浣溪沙
作者：吳文英（宋）

曲角深簾隱洞房。正嫌玉骨易愁黃。好花偏佔一秋香。夜氣清時初傍枕，曉光分處未開窗。可憐人似月中孀。
玉樓春
作者：吳文英（宋）

茸茸狸帽遮梅額。金蟬羅翦胡衫窄。乘肩爭看小腰身，倦態強隨閒鼓笛。問稱家住城東陌。欲買千金應不惜。歸來困頓殢春眠，猶夢婆娑斜趁拍。
玉樓春
作者：吳文英（宋）

華堂夜宴連清曉。醉裡笙歌雲窈嫋。釀來千日酒初嘗，過卻重陽秋更好。阿兒早晚成名了。玉樹階前春滿抱。天邊金鏡不須磨，長與妝樓懸晚照。
點絳唇
作者：吳文英（宋）

推枕南窗，揀花寒入單紗淺。雨簾不卷。空礙調雛燕。一握柔蔥，香染榴巾汗。音塵斷。畫羅閒扇。山色天涯遠。
點絳唇
作者：吳文英（宋）

時霎清明，載花不過西園路。嫩陰綠樹。正是春留處。燕子重來，往事東流去。征衫貯。舊寒一縷。淚溼風簾絮。
點絳唇
作者：吳文英（宋）

卷盡愁雲，素娥臨夜新梳洗。暗塵不起。酥潤凌波地。輦路重來，彷彿燈前事。情如水。小樓燻被。春夢笙歌裡。
秋蕊香
作者：吳文英（宋）

寶月驚塵墮曉。愁鎖空枝斜照。古苔幾點露螢小。銷減秋光旋少。佩丸尚憶春酥嫋。故人老。斷香忍和淚痕掃。魂返東籬夢窅。
秋蕊香
作者：吳文英（宋）

懶浴新涼睡早。雪靨酒紅微笑。倚樓起把繡針小。月冷波光夢覺。怕聞井葉西風到。恨多少。粉河不語墮秋曉。雲雨人間未了。
訴衷情
作者：吳文英（宋）

陰陰綠潤暗啼鴉。陌上斷香車。紅雲深處春在，飛出建章花。春此去，那天涯。幾煙沙。忍教芳草，狼藉斜陽，人未歸家。
訴衷情
作者：吳文英（宋）

柳腰空舞翠裙煙。盡日不成眠。花塵浪卷清晝，漸變晚陰天。吳社水，系遊船。又經年。東風不管，燕子初來，一夜春寒。
訴衷情
作者：吳文英（宋）

片雲載雨過江鷗。水色澹汀洲。小蓮玉慘紅怨，翠被又經秋。涼意思，到南樓。小簾鉤。半窗燈暈，幾葉芭蕉，客夢床頭。
訴衷情
作者：吳文英（宋）

西風吹鶴到人間。涼月滿緱山。銀河萬里秋浪，過載客槎還。河漢女，巧雲鬟。夜闌干。釵頭新約，針眼嬌顰，樓上秋寒。
夜遊宮
作者：吳文英（宋）

窗外捎溪雨響。映窗裡、嚼花燈冷。渾似瀟湘系孤艇。見幽仙，步凌波，月邊影。香苦欺寒勁。牽夢繞、滄濤千頃。夢覺新愁舊風景。紺雲敧，玉搔斜，酒初醒。
夜遊宮
作者：吳文英（宋）

春語鶯迷翠柳，煙隔斷、晴波遠岫。寒壓重簾幔拖繡。袖爐香，倩東風，與吹透。花訊催時候。舊相思、偏供閒晝。春澹情濃半中酒。玉痕銷，似梅花，更清瘦。
醉桃源・阮郎歸
作者：吳文英（宋）

金丸一樹帶霜華。銀臺搖豔霞。燭陰樹影兩交加。秋紗機上花。飛醉筆，駐吟車。香深小隱家。明朝新夢付啼鴉。歌闌月未斜。
醉桃源・阮郎歸
作者：吳文英（宋）

沙河塘上舊遊嬉。盧郎年少時。一聲長笛月中吹。和雲和雁飛。驚物換，嘆星移。相看兩鬢絲。斷腸吳苑草悽悽。倚樓人未歸。
醉桃源・阮郎歸
作者：吳文英（宋）

青春花姊不同時。淒涼生較遲。豔妝臨水最相宜。風來吹秀漪。驚舊事，問長眉。月明仙夢迴。憑闌人但覺秋肥。花愁人不知。
醉桃源・阮郎歸
作者：吳文英（宋）

翠陰濃合曉鶯堤。春如日墜西。畫圖新展遠山齊。花深十二梯。風絮晚，醉魂迷。隔城聞馬嘶。落紅微沁繡鴛泥。鞦韆教放低。
如夢令
作者：吳文英（宋）

春在綠窗楊柳。人與流鶯俱瘦。眉底暮寒生，簾額時翻波皺。風驟。風驟。花徑啼紅滿袖。
如夢令
作者：吳文英（宋）

鞦韆爭鬧粉牆。閒看燕紫鶯黃。啼到綠陰處，喚回浪子閒忙。春光。春光。正是拾翠尋芳。
望江南・憶江南
作者：吳文英（宋）

衣白苧，雪面墮愁鬟。不識朝雲行雨處，空隨春夢到人間。留向畫圖看。慵臨鏡，流水洗花顏。自織蒼煙湘淚冷，誰撈明月海波寒。天澹霧漫漫。
望江南・憶江南
作者：吳文英（宋）

松風遠，鶯燕靜幽坊。妝褪宮梅人倦繡，夢迴春草日初長。瓷碗試新湯。笙歌斷，情與絮悠揚。石乳飛時離鳳怨，玉纖分處露花香。人去月侵廊。
定風波
作者：吳文英（宋）

密約偷香□蹋青。小車隨馬過南屏。回首東風銷鬢影。重省。十年心事夜船燈。離骨漸塵橋下水，到頭難滅景中情。兩岸落花殘酒醒。煙冷。人家垂柳未清明。
月中行・月宮春
作者：吳文英（宋）

疏桐翠井早驚秋。葉葉雨聲愁。燈前倦客老貂裘。燕去柳邊樓。吳宮寂寞空煙水，渾不認、舊採菱洲。秋花旋結小盤虯。蝶怨夜香留。
虞美人
作者：吳文英（宋）

背庭緣恐花羞墜。心事遙山裡。小簾愁卷月籠明。一寸秋懷、禁得幾蛩聲。井梧不放西風起。供與離人睡。夢和新月未圓時。起看簷蛛結網、又尋思。
菩薩蠻
作者：吳文英（宋）

落花夜雨辭寒食。塵香明日城南陌。玉靨溼斜紅。淚痕千萬重。傷春頭竟白。來去春如客。人瘦綠陰濃。日長簾影中。
菩薩蠻
作者：吳文英（宋）

綠波碧草長堤色。東風不管春狼藉。魚沫細痕圓。燕泥花唾乾。無情牽怨抑。畫舸紅樓側。斜日起憑闌。垂楊舞曉寒。
賀新郎
作者：吳文英（宋）

湖上芙蓉早。向北山、山深霧冷，更看花好。流水茫茫城下夢，空指遊仙路杳。笑蘿障、雲屏親到。雪玉肌膚春溫夜，飲湖光、山淥成花貌。臨澗水，弄清照。著愁不盡宮眉小。聽一聲、相思曲裡，賦情多少。紅日闌干鴛鴦枕，那枉裙腰褪了。算誰識、垂楊秋嫋。不是秦樓無緣分，點吳霜、羞帶簪花帽。但殢酒，任天曉。
賀新郎
作者：吳文英（宋）

浪影龜紋皺。蘸平煙、青紅半溼，枕溪窗牖。千尺晴霞慵臥水，萬疊羅屏擁繡。漫幾度、吳船回首。歸雁五湖應不到，問蒼茫、釣雪人知否。樵唱杳，度深秀。重來趁得花時候。記留連、空山夜雨，短亭春酒。桃李新栽成蹊處，盡是行人去後。但東閣、官梅清瘦。欸乃一聲山水綠，燕無言、風定垂簾晝。寒正悄，嚲吟袖。
江城梅花引
作者：吳文英（宋）

江頭何處帶春歸。玉川迷。路東西。一雁不飛、雪壓凍雲低。十里黃昏成曉色，竹根籬。分流水、過翠微。帶書傍月自鋤畦。苦吟詩。生鬢絲。半黃煙雨，翠禽語、似說相思。惆悵孤山、花盡草離離。半幅寒香家住遠，小簾垂。玉人誤、聽馬嘶。
婆羅門引
作者：吳文英（宋）

香霏泛酒，瘴花初洗玉壺冰。西風乍入吳城。吹徹玉笙何處，曾說董雙成。奈司空經慣，未暢高情。瑤臺幾層。但夢繞、曲闌行。空憶雙蟬□翠，寂寂秋聲。堂空露涼，倩誰喚、行雲來洞庭。團扇月、只隔煙屏。
婆羅門引
作者：吳文英（宋）

風漣亂翠，酒霏飄汗洗新妝。幽情暗寄蓮房。弄雪調冰重會，臨水暮追涼。正碧雲不破，素月微行。雙成夜笙，斷舊曲、解明璫。別有紅嬌粉潤，初試霓裳。分蓮調郎。又拈惹、花茸碧唾香。波暈切、一盼秋光。
祝英臺近
作者：吳文英（宋）

黯春陰，收燈後，寂寞幾簾戶。一片花飛，人駕彩雲去。應是蛛網金徽，拍天寒水，恨聲斷、孤鴻洛浦。對君訴。團扇輕委桃花，流紅為誰賦。□□□□，從今醉何處。可憐憔悴文園，曲屏春到，斷腸句、落梅愁雨。
祝英臺近
作者：吳文英（宋）

問流花，尋夢草，雲暖翠微路。錦雁峰前，淺約晝行處。不教嘶馬飛春，一奩越境，那銷盡、紅吟綠賦。送人去。長絲初染柔黃，晴和曉煙舞。心事偷佔，鶯漏漢宮語。趁得羅蓋天香，歸來時候，共留取、玉闌春住。